section_heading: Proizvodnja
paragraph_text: Prva epizoda dokumentarca iz 1983., Nepoznati Chaplin, otkriva kako je Chaplin napisao smislio radnju Useljenika kada je snimanje već počelo. Film se počeo snimati kao komedija smještena u umjetničkome restoranu, s Purviance u ulozi gošće. Ova je priča napuštena gotovo odmah, prije nego što se pojavio Chaplinov lik, kaže dokumentarac, a Chaplin je započeo priču, opet smještenu u restoran, o čovjeku koji nikad prije nije bio u restoranu pa izvodi neumjesne geste prije nego što se upoznao s ljupkom djevojkom (Purviance) i dotjerao se. Henry Bergman prvo je glumio glavnoga konobara grubijana, ali ga je Chaplin poslije zamijenio s Ericom Campbellom. Prema dokumentarcu, Chaplin je razvio priču o Skitnici i Purviance kao useljenicima nakon što je shvatio kako mu treba podloga za scenu u restoranu. Nakon snimanja uvodne sekvencije dolaska u Ameriku, ponovno je snimio neke scene u restoranu kako bi bile usklađene s novom radnjom (ovaj put s Bergmanom u ulozi umjetnika koji rješava Charliejev problem s plaćanjem obroka), te dodao epilog u kojemu se Skitnica i Purviance odlaze vjenčati.